|  |
| --- |
|  |
| 語言學系列 |
| * 語言（自然語言 · 人造語言 · 形式語言） · 語言學史 · 語言學家（一覽） · 語言學嘅大綱
 |
| 語言結構
* 語音（語言聲學 · 發聲 · 聽覺）同音系
* 構詞
* 句法
* 語義（詞彙語義學 · 結構語義學 · 原型語義學）
* 語用
 |
| 語言學領域
* 描述同規範語言學
* 理論同應用語言學
* 歷史語言學（比較語言學）
* 語言類型學
* 音位學
* 詞法學
* 計量語言學
* 描述語言學同規範語言學
* 心理語言學同神經語言學
* 社會語言學
* 語言習得（SLA）
* 生成語言學
* 認知語言學
* 運算語言學
* 共時語言學
	+ 對照語言學
* 文體學
	+ 規範語言學
	+ 語源學
* 語料庫語言學
 |
| 語言學應用
* 詞彙學同辭典學
* 正字法
* 語言教育
* 自然語言處理
 |
| 拉雜相關
* 文法（文法範疇）
* 生成文法
* 社會科學同人文學（文學 · 樂理）
* 聲學
* 進化論
 |
| Portal Portal |
| * 睇
* 傾
* 改
 |

 呢篇文講語言學上有關「人腦點處理字詞意思」嘅一個概念。搵緊工程設計講嗰啲原型嘅話，請睇〈**原型**〉。
**原型理論**（粵拼：jyun4 jing4 lei5 leon6；英文：**Prototype theory**）係語言學同其他認知科學領域講到嘅一個概念，主張人腦決定「呢件物件，係咪屬於 XX 呢個類別」嗰陣，靠嘅唔係精確嘅定義，而係睇件物件「有幾似心目中 XX 嘅原型」。

原型理論會作出一個預測：是但攞一件物件，人腦會對「呢件物件有幾似典型嘅 XX 類物件」作出某啲判斷，雖然唔同個體做嘅判斷可能會有啲唔同；有心理學家就嘗試喺 1971 年嗰陣做實驗，驗證呢套諗法，（簡化講）例如叫啲人諗**傢俬**嘅例子嗰時，佢哋硬係比較大機率會諗起梳化，多過會諗起衣櫃—「梳化喺啲人心目中係比較典型嘅傢俬」。而有好多語言學家就攞住呢個概念，主張人對腦入面嗰啲字詞嘅概念，係靠住對每隻字詞都畀返個「典型例子」形成嘅。

認知心理學方面嘅知識，會幫到讀者理解篇文man2以下落嚟講嘅內容。

基礎概念
----

內文：語義學同認知科學
睇埋：定義同埋分類
原型理論嘅諗頭始於 1970 年代嘅認知科學，例如當時有心理學家就噉講（以下段嘢經過咗重述）：

|  |  |  |
| --- | --- | --- |
| 「 | 粵文翻譯：傳統上啲人分析將物件分類（呢樣舉動）嗰陣，都會將**係咪屬呢個呢個類別**當做一係有一係冇嘅現象。即係，好多哲學、心理學、語言學同人類學上嘅文獻都假設**類別**係指一件物件係咪有齊晒某拃特徵，有齊晒 XX 應有嗰拃特徵嘅物件，就算係屬於 XX 呢個類別。相對嚟講，最近有人拗... 話有一啲自然類別係模擬嘅—意思係指一件物件唔係『一係屬呢個類別一係唔屬』，而係『有幾屬呢個類別』。 | 」 |

喺原型理論當中，一個人腦裏面會裝住一大拃**類別**。對於每一個類別，佢都可以搵一隻字詞嚟指個類別，而當佢要決定「眼前呢件物件，屬唔屬 XX 類別」嗰時，靠嘅唔係「記住 XX 嗰拃定義上有嘅特徵」得知件物件算唔算係 XX，而係個腦入面會對每個類別都畀返個「典型例子」—呢啲噉嘅「典型例子」就係所謂嘅**原型**，再比較吓眼前件物件有幾似個原型，有咁上下似嘅話眼前物件就算係屬於 XX 。

出名類別
----

### 動物物種

2005 年影到嘅一隻帝王企鵝；啲人往往一講起**雀鳥**，就即刻諗起**識飛嘅動物**，但有好多雀鳥查實唔識飛。
睇埋：生物分類同埋物種概念
原型理論相關嘅文獻成日都會用「人腦點樣將唔同嘅動物分類」嚟做例子。首先，假設觀察者並唔係生物學家，唔識點樣睇遺傳特徵嚟將動物分類。

而家觀察者要思考**雀鳥**呢一隻字詞。人腦能夠理解一種比較「理性」嘅諗嘢方法，就係個腦記住一拃「一件物件要算係雀鳥，所需要達致嘅條件」，呢啲條件可能包括：

* 有兩隻翼；
* 有羽毛；
* 身體大致呈 **S** 字噉形；
* 由蛋生出嚟嘅；

呀噉。一個噉諗嘢嘅人腦攞住一件物件，會客觀噉檢驗件物件係咪合乎晒呢啲條件，而且對於每件合乎晒啲條件嘅嘢—包括天鵝、烏鴉、火雞、企鵝等—全部都一視同仁。但現實並唔係噉：研究表明，啲人係就係有能力理解點樣客觀噉將一件物件分類做雀鳥，但佢哋一見到**雀鳥**或者**雀仔**等嘅字眼嗰陣，會即時聯想起**曉飛**呢樣嘢，而如果有件物件唔具有呢樣特徵、但的確屬於**雀鳥**嘅（例如企鵝），啲人對於件物件嘅反應會稍為慢咗啲，而啲人對於有呢樣特徵又屬於**雀鳥**嘅物件（例如天鵝）反應硬係會快些少。一般認為，噉係反映咗人腦當中有個**雀鳥**嘅原型，而呢個原型係具有**曉飛**呢樣特徵嘅。

就算將**雀鳥**換做第啲動物分類，上述講嘅嘢都仲會成立。

### 顏色判斷

睇埋：色名同埋色彩理論
原型理論嘅另一個出名例子係人腦對色彩嘅命名。好似**紅**或者**黃**等描述顏色嘅字詞，查實有高度嘅彈性。首先好明顯嘅係，世上嘅主流語言都會有一系列嘅字詞嚟指唔同嘅顏色，例如粵語有

* 紅（hung4）
* 黃（wong4）
* 綠（luk6）

等嘅字詞，彷彿講到好似唔同色之間有明確分界噉。但係實證嘅心理實驗表明咗，唔同顏色之間根本冇明確嘅類別可以分到—由下圖嘅顏色輪最「紅」嗰笪抽一隻色嚟睇，多數人都會將攞咗出嚟嗰隻色描述做**紅**，但如果由最「紅」嗰笪同最「紫」嗰笪中間攞一隻色嚟睇，就會出現

* 「Err... 呢隻色係紅？或者可能係紫？」
* 50% 嘅人話隻色係紅，另外嗰 50% 嘅就話隻色係紫。

噉嘅情況。「色類」之間冇明確嘅分界線，只有「幾似心目中典型嘅紅色」或者「幾似心目中典型嘅紫色」等嘅判斷。

睇埋
--

* 語義網絡
* 快思邏輯
* 聚類分析 · 統計分類
* 基於原型編程

歐詞
--

1. ↑  analog
2. ↑  prototype

註釋
--

1. ↑  留意呢段字出自一份喺 1975 年出版嘅文。
2. ↑  講緊由一般人嘅角度睇。一般人唔係雀鳥方面嘅專家。
3. ↑  有關聯想呢樣嘢要點驗證，可以睇吓促發效應嘅嘢。
4. ↑  順帶一提，喺英文行話當中，**prototypical** 係形容詞，指**似原型嘅**噉解。

參攷
--

1. ↑  Coseriu, E. Willems, K and Leuschner, T, (2000) *Structural Semantics and 'Cognitive' Semantics*, in Logos and Language.
2. ↑  Rosch, E. (1975). Cognitive representations of semantic categories. *Journal of experimental psychology: General*, 104(3), 192.
3. ↑  原版段英文係噉嘅："when describing categories analytically, most traditions of thought have treated category membership as a digital, all-or-none phenomenon. That is, much work in philosophy, psychology, linguistics, and anthropology assumes that categories are logical bounded entities, membership in which is defined by an item's possession of a simple set of criterial features, in which all instances possessing the criterial attributes have a full and equal degree of membership. In contrast, it has recently been argued ... that some natural categories are analog and must be represented logically in a manner which reflects their analog structure."
4. ↑  Coleman, L. & Kay, P. (1981). Prototype semantics: The English word lie. *Language*, 57(1), 26-44.
5. ↑  Ibbotson, P. & Tomasello, M. (2009). Prototype constructions in early language acquisition. *Language and Cognition*, 1(1), 59-85.
6. 1 2  Geeraerts, D. (2006). Prototype theory. *Cognitive linguistics: Basic readings*, 34, 141-165.
7. ↑  Kamp, H. & Partee, B. (1995). Prototype theory and compositionality. *Cognition*, 57(2), 129-191.